Številka: 35105-104/2018/26

Datum: 7. 10. 2019

Dato: 104\_18 GD farma Starošince

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05 – ZDU-1-UPB4, 126/07-ZUP-E, 48/09, 8/10-ZUP-G, 8/12-ZVRS-F, 21/12, [47/13](http://www.uradni-list.si/1/objava.jsp?urlurid=20131783), [12/14](http://www.uradni-list.si/1/objava.jsp?urlurid=2014304), 90/14, 51/16) in drugega odstavka 7. člena Gradbenega zakona (Uradni list RS, št. 61/17 in 72/17 – popr., v nadaljevanju GZ) v integralnem postopku izdaje gradbenega dovoljenja za objekt z vplivi na okolje,Farma za BTS rejo perutnine Starošince, uvedenem na zahtevo investitorja Peršuh d. o. o., Župečja vas 1d, 2324 Lovrenc na Dravskem polju, ki ga po pooblastilu zastopa Projekta inženiring Ptuj d. o. o., Trstenjakova ulica 2, 2250 Ptuj, naslednje

GRADBENO DOVOLJENJE

1. Investitorju **Peršuh d.o.o., Župečja vas 1d, 2324 Lovrenc na Dravskem polju** se v integralnem postopku izda za **Farmo za BTS rejo perutnine Starošince**:
* gradbeno dovoljenje na zemljiščih s parcelnimi št. 693, 689, 690/1, 690/2, 690/3, 690/4, 698/1, 698/2, 643, 697, 702, vse k.o. Starošince (431) in
* okoljevarstveno soglasje na zemljiščih s parcelnimi št. 698/1, 698/2, 697, 702, 690/2, 693, 690/1, 689, 690/4, 690/3, 643, 675, 690/5, 690/6, 690/7, 683, 635, 679/1, 674, 639, 679/3, 646, 690/8, 633/1, vse k.o. Starošince (431).
1. Gradnja po tem gradbenem dovoljenju obsega:

# Splošni podatki

* vrsta gradnje: odstranitev, novogradnja
* klasifikacija objekta: CC-SI 12712 - stavbe za rejo živali; CC-SI 12713 - stavbe za spravilo pridelka
* zahtevnost objekta: manj zahteven objekt
* dostop do javne ceste: obstoječ dovoz z občinske ceste s parcelno št. 825/2 k.o. Starošince

# Rušitev

* rušitev štirih hlevov s prizidki in nadstreški
* odstranitev silosov

# Hlevi z nadstreški za prosto rejo

* postavitev petih hlevov za BTS rejo piščancev, skupna kapaciteta max. 200.000 piščancev
* enoladijske hale, tlorisni gabarit: 19,8 m x 120.0 m
* prizidek, prostor za tehniko: 3,0 m x 4,3 m
* prizidek, kotlovnica: 2,0 m x 2,9 m
* zunanji klimatski prostor pod nadstrešnico
* etaža: P
* višina objekta: max. 5,4 m
* kota tal +-0.00:
* objekt 1: 246,70 m n.v.
* objekt 2: 246,60 m n.v.
* objekt 3: 246,45 m n.v.
* objekt 4: 246,35 m n.v.
* objekt 5: 246,20 m n.v.
* streha: dvokapna: 11o
* konstrukcija: AB parapeti in montažni jekleni okvirji

# Steljnik

* tlorisni gabariti objekta: 25,4 m x 14,4 m
* etaža: P
* višina objekta: max. 7,0 m
* kota +-0.00: 246,00 m n.v.
* streha: dvokapna: 11o
* konstrukcija: montažni jekleni okvirji

# Komunalna infrastruktura

* priključitev na obstoječe interno NN omrežje na zemljišču parcelne št. 690/7 k.o. Starošince
* priključitev na obstoječi interni vod zemeljskega plina v območju farme na zemljišču parcelne št. 643 k.o. Starošince
* priključitev na javni vodovod; mesto priključitve obstoječ jašek pri upravni stavbi na zemljišču parcelne št. 643 k.o. Starošince
* odvajanje čiste meteorne vode preko peskolovov in meteorne kanalizacije do ponikovalnih polj
* odvajanje onesnažene meteorne vode z utrjenih površin preko lovilnikov olj z usedalnikom do ponikovalnic
* dograditev hidrantnega omrežja; priključitev na javni vodovod

# Tehnološka oprema in vodi

* odvajanje tehnološke odpadne vode preko kanalizacije in usedalnika do zbirnega bazena postavljenega pred vsakim hlevom; kapaciteta 15 m3
* oddajanje tehnološke vode v bioplinarno PP Energija
* ogrevanje na plin

# Zunanja ureditev

* ureditev med gradnjo poškodovanih površin
* ureditev dostopne poti v asfaltu

# Gradbišče

* v območju predvidene gradnje.
1. Investitor (nosilec nameravanega posega) mora z namenom preprečitve, zmanjšanja ali odprave pomembnejših škodljivih vplivov na okolje, pri gradnji, uporabi in odstranitvi objekta, upoštevati naslednje ukrepe in pogoje:
2. Varstvo tal in podzemnih voda:
	1. Čas gradnje:
* na območju gradbišča ni dovoljeno skladiščiti naftne derivate in nevarne snovi;
* na območju gradbišča ni dovoljeno točenje goriva v gradbene stroje;
* delavci na gradbišču morajo biti poučeni o nevarnosti izlitja goriva, motornega olja ali drugih nevarnih snovi v tla in o postopkih ravnanja v takšnih primerih;
* z namenom varstva odprtega medzrnskega vodonosnika in v izogib ponikanja onesnaževal skupaj z meteorno vodo v tla mora gradnja potekati tako, da bo prizadeta čim manjša površina tal;
* dela se lahko izvajajo le pod stalnim nadzorom vodje gradbišča;
* za začasne prometne in gradbene površine se prednostno uporabijo obstoječe infrastrukturne površine;
* izvajalci, nadzorno osebje, delavci in vsi, ki prihajajo na območje izvajanja del pri gradnji predvidenega območja, morajo biti seznanjeni z ukrepi varstva podzemne vode;
* vse odpadne vode je treba zbirati in ponovno uporabiti ali jih ob dovoljenju upravljavca kanalizacije odvajati v javno komunalno kanalizacijo;
* za primer morebitnih razlitij ali eventualnih nesreč, ki lahko vodijo v razlitje, morajo biti izdelana natančna navodila za ukrepanje in postopke sanacije ter načrt interventnih ukrepov, s katerimi morajo biti seznanjeni uporabniki;
* z namenom varstva pred onesnaženjem zaradi požara in vplivom požarnih vod mora biti dimenzioniranje kanalizacijskega sistema v celoti vodotesno ter v ločeni izvedbi za odvajanje komunalnih odpadnih in prečiščenih padavinskih vod;
* v primeru razlitja onesnaževala na površini, je treba onesnaženo zemljino odstraniti najkasneje v 12 urah in jo predati v nadaljnje ravnanje;
* v primeru razlitja onesnaževala, ki prodre skozi ozračeno cono vodonosnika do nivoja podzemne vode, je treba izdelati črpalne vrtine in nato izčrpati ter odstraniti onesnaženo vodo najkasneje v treh dneh.
	1. Čas obratovanja
* padavinska odpadna voda se mora odvajati v ponikanje preko asfaltne povozne površine in lovilnikov olj, skladnih s standardom SIST EN 858-2. Utrjene, povozne, parkirne površine, nagnjene proti iztoku z lovilnikom olj, morajo biti izvedene vodotesno na način, da bo preprečeno nekontrolirano odtekanje padavinskih vod s teh površin na okoliški teren;
* takoj po zaključku reje in izhlevitivi je treba gnoj in odpadno vodo od pranja hlevov odpeljati kot odpadek na bioplinarno;
* odpadno vodo iz čiščenja skrinje za pogin je treba oddati kot odpadek v bioplinarno;
* tla v hlevih morajo biti vodonepropustna;
* razkužila, zdravila in nevarne kemikalije je prepovedano skladiščiti na farmi.
1. Varstvo zraka in vonjave v času obratovanja:
* dostavna tovorna vozila morajo v primeru ustavljanja ali parkiranja za več kot tri minute, izklopiti motor in ne smejo obratovati v t.i. prostem teku;
* z namenom zmanjšanja neprijetnih vonjav mora investitor zagotoviti, da bo pri reji uporabljal kvalitetno krmo, suhi nastilj, kapljični napajalni sistem ter po končani vzreji takoj odstranil gnoj.
1. Varstvo pred hrupom v času obratovanja:
* stroje in naprave, ki povzročajo hrup, se mora namestiti v zaprte prostore oziroma opremiti z ustreznimi dušilci hrupa;
* manipulacija na dvorišču farme se lahko izvaja le v dnevnem času med 6. in 18. uro.
1. Investitor mora na gradbišču, ki je vir hrupa, zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa Ldan, Lvečer, Lnoč, Ldvn in oceno kazalcev hrupa Leq, L1 in L99.

Investitor mora izvesti prvo ocenjevanje hrupa v okolju v skladu s 7. členom Pravilnika o prvem ocenjevanju in obratovalnem monitoringu za vire hrupa ter o pogojih za njegovo izvajanje v času poskusnega obratovanja, če pa to v postopku izdaje uporabnega dovoljenja ni določeno, pa po vzpostavitvi stabilnih obratovalnih razmer pod dejanskimi obratovalnimi pogoji, vendar ne pozneje kot 15 mesecev po zagonu.

Investitor mora skladno z okoljevarstvenim dovoljenjem na podlagi izračuna letnih količin razpršenih emisij glede na emisijske faktorje pripraviti letno poročilo o emisiji snovi v zrak.

1. Podrobnejši mikrolokacijski, ekološki, tehnični, oblikovalski in okoljevarstveni pogoji obravnavanega posega, ki so za investitorja obvezujoči, so določeni v dokumentaciji, ki je sestavni del tega dovoljenja:
2. **Projekt za pridobitev gradbenega dovoljenja** št. 005-056-18, maj 2018, dopolnitev november 2018 (čistopis), dopolnitev marec 2019, dopolnitev 2 avgust 2019, Projekta inženiring Ptuj d.o.o., Trstenjakova ulica 2, 2250 Ptuj (v nadaljevanju PGD):
* 0 Vodilna mapa št.: 005-056-18
* 1 Načrt arhitekture št.: 005-056-18
* 3/1 Načrt gradbenih konstrukcij in drugi gradbeni načrti št.: 005-056-18
* 3/2 Načrt gradbenih konstrukcij in drugi gradbeni načrti –zunanja ureditev in kanalizacija št.: 005-056-18
* 3/3 Načrt gradbenih konstrukcij in drugi gradbeni načrti –odstranitev objekta št.: 005-056-18
* 4 Načrt električnih inštalacij in električne opreme št. 005-056-18
* 5 Načrt strojnih inštalacij in strojne opreme št. 005-056-18

Elaborati:

* Načrt gospodarjenja z gradbenimi odpadki št. 005-056-18
* Analiza tveganja Odstranitev in novogradnja farme za BTS rejo – Starošince z matematičnim modelom toka podzemne vode št. AT-Starošince-BTS-7-5/2018-19, maj 2018, dopolnitev november 2018, junij 2019, izdelal GEOKO d.o.o., Kamnik
* Geodetski načrt št. MERILO-162/2018, izdelal Meril d.o.o. Ptuj
* Študija požarne varnosti št. CPV-444/2018, izdelal IVD Maribor
1. **Poročilo o vplivih na okolje** št. CEVO-400/2018-Ver3, oktober 2018, februar 2019, april 2019, junij 2019 in Aneks št. 1 k Poročilu CEVO-400/2018-Ver3-A1 z dne 30. 9. 2019 IVD Maribor d.o.o., Valvasorjeva ulica 73, 2000 Maribor (v nadaljevanju PVO) in Ocena obremenjenosti okolja s hrupom št. CEVO-400/2018-A-Ver.2, z dne 3. 10. 2018, dopolnjeno dne 28. 6. 2019, IVD Maribor d.o.o., Valvasorjeva ulica 73, 2000 Maribor
2. K predmetni gradnji so podali mnenja pristojni organi in organizacije:
* mnenje št. 35403-8/2019-2 z dne 26. 4. 2019 in št. 35403-8/2019-4 z dne 2. 8. 2019, Agencija RS za okolje, Vojkova 1b, Ljubljana,
* mnenje št. 35508-2829/2018-7 dne 12. 3. 2019, Direkcija RS za vode Sektor območja Drave, Krekova 17, 2000 Maribor,
* mnenje št. 61043-MB/476-IV z dne 2. 3. 2018, Telekom Slovenije d.d. Dostopovna omrežja Operativa TKO vzhodna Slovenija, Titova cesta 38, 2000 Maribor,
* mnenje št. U351-9/2018/4 z dne 23. 4. 2018, Inšpekcija za varno hrano, veterinarstvo in varstvo rastlin Območna enote Ptuj, Miklošičeva ulica 5, 2250 Ptuj,
* mnenje št. 351-12/2018-2 z dne 22. 2. 2018 in št. 361-24/2018 z dne 8. 1. 2018, Občina Kidričevo, Kopališka ul. 14, 2325 Kidričevo,
* mnenje št. 04-KID-V/2018 z dne 26. 3. 2018 in št. 02-KID-V/2019 z dne 16. 1. 2019, Komunala Slovenska Bistrica d. o. o., Ul. Pohorskega bataljona 12, 2310 Slovenska Bistrica,
* soglasje št. V/18-219 za uporabo vodnega vira, Perutnina Ptuj d. d., Potrčeva cesta 10, 2250 Ptuj,
* soglasje za priključitev na interni razvod zemeljskega plina z dne 17. 7. 2019, Perutnina Ptuj d. d., Potrčeva cesta 10, 2250 Ptuj,
* mnenje št. 1118975 (4002-357/2018-2) z dne 23. 2. 2018, Elektro Maribor d.d. PE Ptuj OE Elektro Slovenska Bistrica, Kolodvorska ulica 21a, 2310 Slovenska Bistrica
1. Investitor mora pri nadaljnjem projektiranju, med gradnjo in uporabo objekta upoštevati vse podane pogoje, ki so jih podali v prejšnji točki navedeni mnenjedajalci:
* investitor mora zagotoviti, da bodo med gradnjo in po njej izvedeni vsi predvideni zaščitni oziroma varovalni ukrepi in dodatni ukrepi, navedeni v poglavju 9. Analize tveganja - Odstranitev in novogradnja farme za BTS rejo – Starošince z matematičnim modelom toka podzemne vode št. AT-Starošince-BTS-7-5/2018, maj 2018, dopolnjeno november 2018 in februar 2019, Geoko d.o.o., Šutna 33, 1240 Kamnik;
* v času gradnje je investitor dolžan zagotoviti vse potrebne varnostne ukrepe in tako organizacijo na gradbišču, da bo preprečeno onesnaženje okolja in voda, ki bi nastalo zaradi transporta, skladiščenja in uporabe tekočih goriv in drugih nevarnih snovi oziroma v primeru nezgod zagotoviti takojšnje ukrepanje za to usposobljenih delavcev;
* po končani gradnji je treba odstraniti vse za potrebe gradnje postavljene provizorje in odstraniti vse ostanke začasnih deponij. Vse z gradnjo prizadete površine je treba krajinsko ustrezno urediti;
* pri gradnji in obratovanju je treba dosledno upoštevati omejitve in pogoje Uredbe o vodovarstvenem območju za vodno telo vodonosnikov Dravsko - ptujskega polja (Uradni list RS, št. 59/07, 32/11, 24/13 in 79/15);
* v primeru, da bi bilo treba med gradnjo ali obratovanjem drenirati ali črpati podzemno vodo, si mora investitor pridobiti vodno soglasje;
* investitor mora ves čas obratovanja objektov izpolnjevati pogoje iz Vodnega dovoljenja št. 35526-157/2015-7 z dne 22. 12. 2015;
* gradnja oziroma rekonstrukcija vodovodnega omrežja in izvedba priključitve upravne stavbe na javno kanalizacijsko omrežje mora biti izvedena pred pričetkom odstranitve obstoječih štirih hlevov in gradnjo novih petih ter steljnika oz. mora izvedba potekati istočasno.
1. To dovoljenje preneha veljati, če investitor v roku pet let po njegovi pravnomočnosti ne vloži popolne prijave začetka gradnje.
2. Zaradi te gradnje ne smejo biti prizadete pravice in pravne koristi tretjih oseb. Škodo, ki bi nastala zaradi kršitev pravic in pravnih koristi teh oseb, trpi investitor.
3. Posebni stroški za izdajo tega dovoljenja niso bili zaznamovani.

Obrazložitev:

(1) Investitor Peršuh d. o. o., Župečja vas 1d, 2324 Lovrenc na Dravskem polju, je dne 8. 10. 2018 pri Ministrstvu za okolje in prostor podal zahtevo za izdajo gradbenega dovoljenja za objekt z vplivi na okolje: Farma za BTS rejo piščancev – Starošince.

(2) K vlogi sta bila v skladu z 51. členom GZ priložena projekt za pridobitev gradbenega dovoljenja in poročilo o vplivih na okolje, ki sta navedena v točki V. izreka tega dovoljenja. Investitor je zahtevo za izdajo gradbenega dovoljenja večkrat dopolnil in spremenil (sprememba dokumentacije v delu, ki se nanaša na oskrbo s pitno vodo in energijo), nazadnje dne 30. 9. 2019.

(3) Upravni organ ugotavlja, da se zahteva investitorja nanaša na objekt z vplivi na okolje, za katerega je treba izvesti presojo vplivov na okolje. Obveznost presoje se ugotavlja po Uredbi o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15 in 26/17; v nadaljevanju Uredba o posegih v okolje). Presoja vplivov na okolje je v skladu s točko A.V.1 Uredbe o posegih v okolje obvezna, kadar gre za objekte za intenzivno rejo živali z najmanj 85.000 mesti za piščance. Zahtevek investitorja predstavlja spremembo v obratovanju naprave za intenzivno rejo perutnine Farme Starošince in sicer gre za povečanje zmogljivosti naprave iz obstoječih 170.000 mest na 320.000 mest za rejo brojlerjev. Presoja vplivov na okolje je v skladu s točko G.II.1 Uredbe o posegih v okolje obvezna tudi kadar gre za stavbo, ki presega bruto tlorisno površino 30.000 m² ali nadzemno višino 70 m ali podzemno globino 30 m ali površino gradbišča 1 ha. Območje rušitve in gradnje novih hlevov obsega zemljišče na površini 33.000 m², kar presega prag, določen v točki G.II.1 priloge 1 Uredbe o posegih v okolje, zato je za takšen poseg potrebno izvesti presojo vplivov na okolje. Postopek se vodi kot integralni postopek v skladu s IV. poglavjem četrtega dela GZ, gradbeno dovoljenje pa združuje odločitev o izpolnjevanju pogojev za izdajo gradbenega dovoljenja in okoljevarstvenega soglasja (1. odstavek 50. člena GZ).

(4) Upravni organ ugotavlja, da se zahtevek investitorja za izdajo gradbenega dovoljenja nanaša na odstranitev štirih obstoječih hlevov in gradnjo petih novih hlevov za intenzivno rejo perutnine (BTS rejo piščancev brojlerjev) na J delu obstoječe Farme Starošince. V sklopu predmetne gradnje je predvidena še ureditev manipulativnih površin in postavitev steljnika. Posamezen hlev je namenjen vzreji do 40.000 piščancev, skupna zmogljivost novega kompleksa pa bo do 200.000 piščancev. Skupna zmogljivost Farme Starošince bo znašala 320.000 mest (120.000 obstoječih in 200.000 novih). Novi objekti bodo priključeni na obstoječe interno NN električno omrežje, na interni plinovod in na javni vodovod. Kanalizacijski sistem na območju objekta je načrtovan vodotesno in je predviden kot ločen sistem za padavinsko kanalizacijo in tehnološko kanalizacijo. Prečiščene padavinske vode bodo speljane do ponikovalnic, tehnološke pa se zbirajo v zbiralnikih ob hlevih in odvažajo v bioplinarno (PP Energija). Uvoz do kompleksa predmetne gradnje je obstoječ in urejen z obstoječe občinske ceste, število parkirnih mest se ne spreminja. Za predmetno gradnjo je bila izvedena presoja vplivov na okolje. Iz Poročila o vplivih na okolje izhaja, da je predmet presoje vplivov na okolje celotna Farma Starošince, ki obsega območje gradnje in obratovanja petih novih hlevov z BTS rejo, obratovanja šestih obstoječih hlevov ter kumulativni vpliv obratovanja celotne farme Starošince, na zemljiščih parc. št. 698/1, 698/2, 697, 702, 690/2, 693, 690/1, 689, 690/4, 690/3, 643, 675, 690/5, 690/6, 690/7, 683, 635, 679/1, 674, 639, 679/3, 646, 690/8, 633/1, vse k.o. Starošince (431). Obstoječa Farma Starošince se razprostira na 54012 m² površine. Obstoječih šest hlevov, ki se ohranjajo tudi po nameravanem posegu, sestavlja prostor A in B v razmerju 4:1 kar znaša skupaj 1108 m² uporabne vzrejne površine. Hlevi so brez oken in imajo odprtine za dotok svežega zraka. Streha je dvokapnica, kritina so salonitne plošče, izolacija je iz tervola. Prednja in zadnja stena sta zidani. Stranske stene so montažne, betonski parapet sega v višino 1 metra. Parapet je izoliran s stiroporjem. Konstrukcijo hleva sestavljajo montažni jekleni okvirji. Nadstrešek ima leseno konstrukcijo. Tla so prekrita z litim asfaltom. Vsak hlev ima po 2 vzrejna prostora (mali in veliki del), ki sta ločena s predprostorom in predprostor (4m x širina pitališča). V predprostoru je stroj za krmljenje, regulacija ventilacije, osvetlitve in temperature, ter druga stikala za elektriko, bojler za gretje vode z umivalnikom, filter za vodo, dozator. V vsakem predprostoru je še dezobariera z razkužilom. V teh hlevih je značilna talna reja, kjer se uporablja stelja. Način reje ostaja nespremenjen.

Nameravani poseg, ki zajema tudi novogradnjo 5 hlevov, je načrtovan skladno s smernicami BTS reje za piščančjo proizvodnjo v prostoru EU ("Coop Richtlinie BTS Poulet - Produktion im EU - Raum") z nadstrešnico za prosto rejo, povezano z odprtinami za prehod živali ter z zagotovljenimi odprtinami za

zagotavljanje naravne osvetljenosti v skladu s smernicami BTS reje. Neto površina nadstreška je 482,00 m², kar ustreza smernicam BTS reje za piščančjo proizvodnjo, saj ta v točki 2.2.B zahteva, da mora biti minimalna površina ZKO (zunanje klimatsko območje) 20% notranjega hlevskega prostora. V konkretnem primeru znaša površina 20,5% glede na notranji hlevski prostor. Naslednja večja zahteva je določena v členu 2.2.D smernice, ki navaja, da mora biti na vsakih 100 m² talne površine notranjosti hleva najmanj 2 tekoča metra zagotovljene odprtine za izhod v ZKO. V konkretnem primeru, kjer znaša površina notranjega hlevskega prostora 2340,00 m², je potrebno 46,80 t.m odprtin. Predvidenih je 60 t.m. odprtin v ZKO. Naravna osvetlitev hleva mora zadostiti najmanj 15lux. Program BTS reje je posebej živalim prijazen hlevski sistem po Uredbi Švicarske veterinarske uprave (Schweizer Bundesamt für Lebensmittelsicherheit und Veterinärwesen - BLV) in označuje posebno živalim prijazno vzrejo s posebnimi zahtevami, ki veljajo tako za rejo živali, logistiko in klavno linijo do zakola živali. Gostota vhlevitve (vzrejnega prostora) znaša maksimalno 30 kg/m² pohodne površine. Celotna površina mora biti enakomerno posuta z nastiljem. Za nastilj se morajo uporabljati le namenski materiali. Od 10. dneva starosti pa do 15 ur pred nakladanjem živali morajo biti živalim dana na razpolago ustrezna plezala, sedišča, ki ustrezajo tipu brojlerja. Faza umetnega osvetljevanja ne sme presegati 16 ur dnevno. V času počitka in sprostitve je dovoljena manjša osvetlitev. Temno obdobje 8 ur ne sme biti prekinjeno. Posebnost te reje je zunanje klimatsko območje, zagrajen in pokrit izpust (ZKO), ki je v celoti pokrito območje hlevskega objekta na zunanji strani vzdolžno odprto in obdano z mrežo, minimalne talne površine 20% talne površine hleva z nastiljem. Po 22. dnevu starosti morajo imeti živali čez dan ves čas omogočen dostop do ZKO po pogojih BTS reje.

(5) Upravni organ je v skladu s 57. členom GZ ugotovil, da so izpolnjeni pogoji za izdajo gradbenega dovoljenja, določeni v 43. členu GZ, in da nameravana gradnja nima pomembnih škodljivih vplivov na okolje:

1. Gradnja je skladna z določbami prostorskega izvedbenega akta v delu, ki se nanaša na graditev objektov in z določbami predpisov o urejanju prostora. Predviden poseg se nahaja v območju, ki se ureja z enoto urejanja prostora (EUP) ST03, z osnovno namensko rabo stavbnih zemljišč, s podrobno namensko rabo IKi – površine z objekti za kmetijsko proizvodnjo, ki se ureja z občinskim prostorskim načrtom občine Kidričevo (Uradno glasilo slovenskih občin 38/13, 53/13-teh.popr., 12/16, v nadaljevanju OPN). OPN za območja IK določa, da so namenjena kmetijskim stavbam za intenzivno pridelavo rastlin ali rejo živali (objekti v sklopu farm, rastlinjaki, hlevi, ribogojnice ipd.) ter žage, kot dopolnitev kmetijski dejavnosti. Upravni organ ugotavlja, da je predvidena gradnja skladna z navedenim.

OPN v Prilogi 2 določa, da za IK veljajo enaki podrobnejši prostorski pogoji (PIP), kot za območje IP – površine za industrijo. Med drugim je dovoljena odstranitev objektov in gradnja novih objektov. Lega  objektov mora upoštevati obstoječo zasnovo prostora in lego v  prostoru. Velikost objektov se določi glede na proizvodni proces in potrebe. Pri umeščanju objektov v prostor se upošteva vertikalni gabarit kakovostnega oziroma prevladujočega tipa obstoječih objektov in nove stavbe ne smejo izstopati iz silhuete območja. Vsi objekti in posamezni gabariti objektov na parceli morajo biti medsebojno oblikovno usklajeni. Tehnološki objekti so praviloma objekti večjih tlorisnih dimenzij, ki nekajkrat presegajo višino,  tako da naj bodo izrazito horizontalno poudarjeni. Za objekte večjih dimenzij se priporočajo ravne, shed strehe, lahko pa tudi polkrožne, enokapne strehe ali dvokapne strehe minimalnega naklona. Posegi, ki bi lahko škodljivo vplivali na zdravje ljudi, so dopustni le v primerih, ko so s projektno dokumentacijo predvideni ukrepi, ki bodo škodljive vplive zmanjševali do stopenj dovoljenih s predpisi. Upravni organ ugotavlja, da je gradnja skladna z navedenim. Sestavni del dokumentacije je tudi Poročilo o vplivih na okolje, iz katerega izhaja, da gradnja z upoštevanjem predpisanih ukrepov ne bo prekoračila zakonsko predpisanih mejnih vrednosti, in da ne bo poslabšala bivalnih pogojev prebivalcev v bližini.

OPN za EUP ST03 določa, da je treba upoštevati varstveni režim VVO - državni nivo (III. kategorija). Upravni organ ugotavlja, da so bili pridobljeni projektni pogoji in mnenje Direkcije RS za vode Sektorja območja Drave.

OPN v 100. členu med drugim določa, da je odpadne vode iz vseh obstoječih in predvidenih objektov na območjih, na katerih ni urejeno javno kanalizacijsko omrežje, treba odvajati v male čistilne naprave ali nepretočne greznice. Potrebno je zagotoviti ponikanje čim večjega dela padavinske vode s pozidanih in tlakovanih površin. Padavinske vode s streh je treba preko peskolovov ponikati, pri tem morajo ponikalnice biti locirane izven vpliva povoznih in manipulativnih površin znotraj parcel namenjenih gradnji. Upravni organ ugotavlja, da je predviden poseg skladen z navedenim.

1. Dokumentacijo za pridobitev gradbenega dovoljenja sta podpisala projektant in vodja projekta, ki je bil v času izdelave dokumentacije vpisan v imenik pristojne poklicne zbornice. Sestavni del dokumentacije za pridobitev gradbenega dovoljenja je podpisana izjava projektanta in vodje projekta, da so na ravni obdelave dokumentacije za pridobitev gradbenega dovoljenja izpolnjene zahteve iz 15. člena GZ. Investitor je skladno z določbami prvega odstavka 31. člena Pravilnika o podrobnejši vsebini dokumentacije in obrazcih, povezanih z graditvijo objektov (Uradni list RS, št. 36/18 in 51/18 – popr.) zahtevi za izdajo gradbenega dovoljenja priložil projekt za pridobitev gradbenega dovoljenja, kot je naveden v točki V. izreka tega dovoljenja. Izjave odgovornega vodje projekta in projektanta je upravni organ štel kot izjave vodje projekta in projektanta po določbah GZ.
2. Nameravana gradnja je skladna s predpisi, ki so podlaga za izdajo mnenj. Upravni organ na podlagi vpogleda v DGD, PVO, Prostorski informacijski sistem in pridobljena mnenja, v zvezi s tem ugotavlja:
3. K predmetni gradnji so bila pridobljena mnenja upravljavcev vodov gospodarske javne infrastrukture, na katere je predvidena priključitev predmetne gradnje ali njihova prestavitev ter upravljavcev vodov gospodarske javne infrastrukture, katerih varovalni pasovi se nahajajo v območju obravnavane gradnje (Telekom Slovenije d.d., Občina Kidričevo, Komunala Slovenska Bistrica d.o.o., Perutnina Ptuj d.d., Elektro Maribor d.d.). K predmetni gradnji je bilo pridobljeno tudi mnenje št. U351-9/2018/4 z dne 23. 4. 2018, Inšpekcije za varno hrano, veterinarstvo in varstvo rastlin Območna enote Ptuj. Iz mnenj, ki so navedena v VI. točki izreka tega dovoljenja izhaja, da ni zadržkov za izdajo tega dovoljenja z vidika predpisov mnenjedajalcev, ki so podlaga za njihovo izdajo. Investitor mora pri nadaljnjem projektiranju, med gradnjo in uporabo objekta upoštevati vse podane pogoje mnenjedajalcev, k čemur je zavezan v točki VII. izreka tega dovoljenja.
4. Ugotovitve v zvezi z mnenji, ki se nanašajo na področja, ki so tudi predmet presoje vplivov na okolje v integralnem postopku so podane v točki 9.
5. Iz dokumentacije za pridobitev gradbenega dovoljenja (PGD) izhaja, da bo zagotovljena minimalna komunalna oskrba, ki glede na namen objekta obsega oskrbo z vodo, energijo, odvajanje odpadnih voda in dostop do javne ceste.
6. Za predmetno gradnjo ni treba izvesti presoje sprejemljivosti v skladu s predpisi, ki urejajo ohranjanje narave. Podrobnejša obrazložitev v zvezi s tem je podana v točki 9.
7. Investitor ima pravico graditi na vseh zemljiščih, ki jih potrebuje za gradnjo po tem gradbenem dovoljenju. Iz vpogleda v zemljiško knjigo izhaja, da ima investitor na zemljiščih parc. št. 693, 689, 690/1, 690/2, 690/3, 690/4, 698/1, 698/2, 643, 697, vse k.o. Starošinci, pridobljeno stavbno pravico, na zemljiščih šarc. št. 690/7 in 702 pa služnostne pravice.
8. Za predmetno gradnjo ni treba plačati odškodnine zaradi spremembe namembnosti kmetijskega zemljišča, ker gre za gradnjo kmetijskih objektov, ki so po predpisih o uvedbi in uporabi enotne klasifikacije vrst objektov in o določitvi objektov državnega pomena uvrščeni v skupino nestanovanjskih kmetijskih stavb (5. alineja devetega dostavka 3.g člena Zakona o kmetijskih zemljiščih - Uradni list RS, št. 71/11 – uradno prečiščeno besedilo, 58/12, 27/16, 27/17 – ZKme-1D in 79/17).
9. Investitor ni dolžan plačati komunalnega prispevka, kar izhaja iz odločbe Občine Kidričevo št. 426-52/2018-2 z dne 11. 12. 2018, s katero je odločeno, da se komunalnega prispevka za predmetno gradnjo ne odmeri ter izjave št. 426-52/2018-3 z dne 26. 4. 2019, iz katere izhaja, da se odločba ne spremeni, kljub spremembi projekta, iz katerega izhaja, da bodo objekti priključeni na javni vodovod.
10. V postopku presoje vplivov na okolje, ki je bil izveden v tem integralnem postopku, je upravni organ ugotavljal in ocenil dolgoročne, kratkoročne, posredne ali neposredne vplive obravnavnega posega v okolje na človeka, tla, vodo, zrak, biotsko raznovrstnost in naravne vrednote, podnebje in krajino, pa tudi na človekovo nepremično premoženje, kulturno dediščino, ter njihova medsebojna razmerja.

Upravni organ je v postopku z dopisom št. 35105-104/2018/8/1091-20 z dne 1. 4. 2019 zaprosil Agencijo RS za okolje za mnenje o sprejemljivosti nameravane gradnje z vidika njenih pristojnosti in morebitne pogoje, ki se nanašajo na izvedbo gradnje in uporabo objekta. Na podlagi mnenja Agencije RS za okolje št. 35403-8/2019-2 z dne 26. 4. 2019 je upravni organ pozval investitorja (dopis št. 35105-104/2018/13/1096-10 z dne 6. 5. 2019) k dopolnitvi PVO. Investitor je upravnemu organu dne 9. 7. 2019 predložil dopolnjen PVO s prilogami, zato je upravni organ z dopisom št. 35105-104/2018/17 z dne 11. 7. 2019 ponovno zaprosil za mnenje Agencijo RS za okolje in ji posredoval navedeno gradivo. Agencija RS za okolje je dne 2. 8. 2019 podala mnenje št. 35403-8/2019-4. Iz mnenj Agencije RS za okolje izhaja, da je nameravani poseg z vidika emisij v tla, vode, zrak, hrupa, svetlobnega onesnaževanja ter elektromagnetnega sevanja in ravnanja z odpadki sprejemljiv oziroma sprejemljiv ob upoštevanju pogojev, navedenih v PVO ter dodatnih pogojev, ki izhajajo iz navedenih mnenj.

Upravni organ je na podlagi vpogleda v DGD, PVO, Prostorski informacijski sistem in pridobljena mnenja v zvezi s tem ugotovil, da:

* se lokacija nameravanega posega nahaja v zahodnem delu Dravskega polja v občini Kidričevo;
* se v neposredni bližini nameravanega posega ne nahajajo območja enot nepremične kulturne dediščine;
* se lokacija nameravanega posega nahaja na kmetijskem območju, deloma gozdnem zemljišču, saj gre za obstoječo farmo perutnine;
* lokacija nameravanega posega ne predstavlja pomembnejšega življenjskega prostora za rastline in živali, prav tako se na obravnavanem območju in v območju daljinskega vpliva ne nahajajo območja s posebnim statusom na podlagi predpisov s področja ohranjanja narave (ekološko pomembna območja, območja naravnih vrednot ali varovana območja), zato v predmetni zadevi ni treba izvesti presoje sprejemljivosti nameravanega posega v naravo;
* za obstoječo napravo, ki lahko povzroči onesnaženje okolja večjega obsega - Farma Starošince, je bil izdano okoljevarstveno dovoljenje št. 35407-131/2006-10 z dne 14. 3. 2008, ki je bilo spremenjeno z odločbama št. 35406-36/2012-2 z dne 28. 3. 2013 in št. 35406-13/2018-2 z dne 27. 3. 2018 (sprememba upravljavca naprave);
* vplivov na podnebje, krajino, kulturno dediščino, naravne in materialne dobrine, prebivalstvo in zdravje ljudi, biotsko raznovrstnost in naravne vrednote, vplivov z vidika nastajanja odpadkov in ravnanja z njimi, uporabe nevarnih snovi in s tem povezana tveganja, ter vplivov emisij elektromagnetnega sevanja, svetlobnega onesnaževanja in vibracij, ni (ocena A), oziroma so vplivi ocenjeni kot nebistveni (ocena B);
* vplivi v času gradnje in uporabe objekta na tla in podzemne vode, zrak in hrup bodo nebistveni (ocena C), ob upoštevanju dodatnih ukrepov in pogojev, ki jih mora investitor upoštevati, da bi preprečil, zmanjšal ali odstranil škodljive vplive na okolje, in jih je upravni organ določil v III. točki izreka tega dovoljenja in kot je obrazloženo v nadaljevanju:
	1. Varstvo tal in podzemnih voda

Na širšem območju nameravanega posega sta bili v okviru raziskav onesnaženosti tal v letu 1999 izvedeni dve analizi onesnaženosti tal (vzorčna točka 04633 Cirkovce in 04221 Spodnja Gorica), ki izkazujeta, da so vse nevarne anorganske in organske snovi pod mejnimi vrednostmi. Na vzorčni točki 04633 Cirkovce je bila poleg tega ugotovljena tudi nizka ionsko izmenjevalna kapaciteta, prisotnost ostankov insekticidov in herbicidov ter detektiranih večje število spojin iz skupine PAH. Obratovanje obstoječe farme ne povzroča negativnih vplivov na tla. Hlevi so nepropustni. Na lokaciji se gnoj ne skladišči, ta se sproti odstranjuje iz hlevov po turnusu in kot odpadek predela v bioplinarni Draženci.

Lokacija nameravanega posega se nahaja na vodovarstvenem območju zalog pitne vode VVO III, zajetje Dravsko polje (Uredba o vodovarstvenem območju za vodno telo vodonosnikov Dravsko - ptujskega polja (Uradni list RS, št. 59/2007, 32/2011, 24/2013, 79/2015), na območju vodnega telesa podzemne vode VT 3012 Dravska kotlina s tremi tipičnimi vodonosniki in na prispevnem območju vodnega telesa površinske vode Drava.

Za obdobje od leta 1998 do leta 2015 kažejo rezultati monitoringa kakovosti podzemne vode statistično

značilne trende zniževanja koncentracij nitrata, atrazina in njegovega razgradnega produkta desetil-atrazina ter vsote pesticidov na več vodnih telesih. To so Savska kotlina in Ljubljansko barje, Savinjska kotlina, Dravska kotlina in Murska kotlina. Na nekaterih merilnih mestih in vodonosnikih znotraj teh teles se vrednosti atrazina in desetil-atrazina ne znižujejo več, ampak se gibljejo okoli meje določljivosti analitske metode, kar pomeni, da v podzemni vodi teh vodonosnikov parametra nista več prisotna. Na Dravskem polju so na merilnih mestih plitvega vodonosnika bili ugotovljeni statistično značilno padajoči trendi za nitrat, atrazin, desetil-atrazin in vsoto pesticidov. Koncentracije onesnaževal so na merilnih mestih Zagojiči, Šikole 1581, Brunšvik/Podova in Kidričevo, kljub padajočim trendom, še vedno nad standardom kakovosti.

9.1.a Pričakovani vplivi v času gradnje in pogoji

Za nameravani poseg je bila izdelana Analiza tveganja Odstranitev in novogradnja farme za BTS rejo – Starošince z matematičnim modelom toka podzemne vode št. AT-Starošince-BTS-7-5/2018-19, maj 2018, dopolnitev november 2018, junij 2019, izdelal GEOKO d.o.o., Kamnik (v nadaljevanju Analiza tveganja). V Analizi tveganja so bile preučene projektne rešitve za izvedbo posega in možna tveganja pri izgradnji, ter po dokončanju in danosti v uporabo, ki bi lahko ogrozile vodno telo Dravskega polja. Nameravani poseg ne bo imel vpliva na bilančno stanje podzemne vode. Rezultati analize in modeliranje smeri toka podzemne vode in razširjanja onesnaženja kažejo, da se lahko morebitno onesnaženje pomakne proti vodnjaku Starošince in dlje na vzhod, zato je treba upoštevati vse predvidene ukrepe za zaščito podzemne vode. Iz PGD izhaja, da so bile pri načrtovanju projekta upoštevane zahteve iz Uredbe o vodovarstvenem območju za vodno telo vodonosnikov Dravsko-ptujskega polja, da se z izkopi ne bo posegalo v območje nihanja podzemne vode v vodonosniku, da ne bo zmanjšala krovna plast in da bodo izkopi izdelani več kot 2 m nad najvišjo gladino podzemne vode. Glede na hidrogeološke podatke, izračune in verjetnosti pojavov različnih dogodkov je v okviru analize tveganja zaključeno, da poseg ob predvideni zasnovi, normalnemu poteku dogodkov in varovalnih ukrepih, ne bo ogrožal telesa podzemne vode, ki napaja vire javnega vodovodnega sistema Ptujskega vodovoda in potrjuje njegovo sprejemljivost znotraj ožjega vodovarstvenega območja.

Morebitne vplive na podzemne vode v času gradnje predstavlja razlitje goriv in maziv prevoznih in delovnih strojev, nepazljivo ravnanje z gradbenimi in ostalimi odpadki med gradnjo ter onesnažene meteorne odpadne vode med gradnjo. Najverjetnejše onesnaževalo, ki bi lahko ogrožalo kemijsko stanje podzemne vode v času gradnje, so mineralna olja, kamor spadajo dieselsko gorivo, hidravlična olja in maziva. Pri normalnih pogojih gradnje ob upoštevanju varstvenih ukrepov in ob predpostavki, da na lokaciji posega obratujejo le tehnično brezhibni in redno vzdrževani delovni stroji in naprave, možnosti vnosa onesnaževal v podzemno vodo in tla ni. Vpliv nameravanega posega na kakovost in količine površinskih in podzemnih voda ter tal v času gradnje se ocenjuje kot nebistven ob upoštevanju pogojev.

Upravni organ je v točki III./1.1 izreka tega gradbenega dovoljenja, ki med drugim vključuje tudi pogoje iz mnenja Direkcije RS za vode, določil dodatne pogoje glede organizacije gradbišča, ki se nanašajo predvsem na preprečevanje razlitja, izpiranja ali izluževanja goriv, motornih olj ali drugih pri delu potrebnih nevarnih kemikalij v tla in s tem na preprečitev oziroma zmanjšanje tveganja onesnaženja tal in posredno podzemne ter pitne vode. Prav tako je upravni organ določil pogoj, da se v primeru razlitja onesnaževala, ki prodre skozi ozračeno cono vodonosnika do nivoja podzemne vode, izdela črpalne vrtine in nato izčrpa ter odstrani onesnaženo vodo najkasneje v treh dneh. Ker gre za primer izrednega dogodka, upravni organ v izreku tega gradbenega dovoljenja ni dodatno določil še izvedbe dveh piezometrov, ki bi lahko služila za nadaljnji monitoring podzemne vode. Investitor si je za namen morebitne izgradnje vrtine že pridobil Dovoljenje za raziskavo podzemnih voda št. 35505-27/2019 z dne 21. 3. 2019, s katerim razpolaga za primer izrednega dogodka razlitja onesnaževala.

Upravni organ tudi ugotavlja, da iz mnenja Agencije RS za okolje št. 35403-8/2019-4 z dne 2. 8. 2019 izhaja, da je nameravani poseg z vidika emisij snovi v vode v času gradnje sprejemljiv ob doslednem zagotavljanju omilitvenih ukrepov, ki izhajajo iz PVO. Ob tem upravni organ pojasnjuje, da nekateri omilitveni ukrepi oziroma pogoji izhajajo iz Uredbe o vodovarstvenem območju za vodno telo vodonosnikov Dravsko-ptujskega polja, in so za investitorja že zavezujoči, nekateri pa so povzeti iz PVO in Analize tveganja ter so določeni v točki III./1.1 izreka tega gradbenega dovoljenja.

9.1.b Pričakovani vplivi v času obratovanja in pogoji

V času obratovanja piščančje farme predstavljajo tveganje za onesnaženje podzemnih voda odpadne vode, ki nastanejo med pranjem hlevov. Živali izločijo z enkratnim uriniranjem ali blatenjem na enoto površine precej večje količine dušika (N) kot pri gnojenju z živinskimi gnojili. Zato prestavljajo potencialno onesnaževalo v času obratovanja tudi nitrati. Pri povečanem vnosu nitratov v okolje lahko pride do evtrofikacije, kjer se zaradi velikih količin rastlinskih hranil v stoječih in počasi tekočih vodah prekomerno razmnožijo alge in druge vodne rastline. V hlevih je urejen zajem vod, ki se zbirajo v vodotesnih zbiralnikih. Od tam se odvažajo kot odpadek v bioplinarno.

Upravni organ je z namenom varovanja tal in podzemnih vod v točki III./1.2 izreka tega gradbenega dovoljenja povzel omilitvene ukrepe iz PVO. Po končanem vzrejnem turnusu se morajo hlevi najprej temeljito suho očistiti in nato razkužiti tako, da razkužila ne pronicajo v tla. Pri reji perutnine ne nastaja gnojnica, temveč gnoj, ki se ga takoj po čiščenju odpelje v bioplinarno. Odpadne vode se morajo odvajati po notranji kanalizaciji in zbirati v podzemnih zbiralnikih, po pranju pa odpeljati v bioplinarno. Prav tako je treba odpadno vodo iz čiščenja skrinje za pogin oddati kot odpadek v bioplinarno. Padavinska odpadna voda s streh objektov preko žlebov na novih objektih ali brez žlebov na starih objektih se mora odvajati v ponikanje. Padavinske vode z utrjenih površin se bodo preko lovilnikov olj, skladnih s standardom SIST EN 858-2, odvajale v ponikanje. Zdravila in razkužila se na lokaciji ne skladiščijo. Zdravila priskrbi pristojna veterinarsko-higienska služba, ki prav tako poskrbi za kadavre, ki se redno odstranjujejo iz hlevov in zbirajo v namenskih posodah.

Skupni vpliv posega na kakovost in količine površinskih in podzemnih voda in tla ter zaloge pitne vode v

času obratovanja, ob upoštevanju predvidenih in predlaganih zaščitnih ukrepov, upoštevanju načina odvajanja odpadnih vod ter predvidenega ravnanja z odpadki se ocenjuje kot nebistven.

Upravni organ ugotavlja, da je bilo k predmetni gradnji pridobljeno mnenje Agencije RS za okolje št. 35403-1/2019-2 z dne 18. 9. 2019, iz katerega izhaja, da je z vidika emisij snovi v vode nameravani poseg v času obratovanja sprejemljiv ob doslednem zagotavljanju omilitvenih ukrepov oziroma pogojev, določenih v PVO.

* 1. Varstvo zraka in vonjave

Stalnih merilnih mest v okviru državnega monitoringa kakovosti zraka na tem območju ni. Najbližje mesto, kjer se redno spremlja kakovost zraka je v občini Maribor (aglomeracija SIM), ki leži severno od občine Hoče-Slivnica, in je bila uvrščena v območje I. stopnje onesnaženosti, zaradi preseganja mejne in ciljne vrednosti za delce PM10 in ozon.

Glavna vira onesnaževanja zraka na širšem območju obravnavane lokacije sta cestni promet in kmetijska dejavnost. V času obratovanja nastajajo razpršene emisije snovi v zrak in sicer zaradi metabolizma živali. Vir onesnaževanja zraka je tudi transport krme in odpadkov, ki se izvaja z prevoznimi sredstvi ter uporaba potrebne mehanizacije.

Z modeliranjem so bili ocenjeni vplivi emisij delcev PM10 na okolico farme Starošince. Ocenjevana je bila dodatna obremenitev zunanjega zraka za emisije snovi v zrak iz 6. obstoječih hlevov brojlerjev. Z modelnim izračunom je bilo ugotovljeno, da bo dodatna obremenitev zunanjega zraka v največji točki 0,8 µg/m³ ter z upoštevanjem 35 preseganj v letnem obdobju, 0,2 µg/m³. 3% dnevne mejne vrednosti parametra PM10 (MV je 50 µg/m³) znaša 1,5 µg/m³. Dodatna obremenitev zunanjega zraka za parameter PM10 bo na največji točki manjša kot 3% mejne vrednosti. Najbolj obremenjena točka je SV od Farme Starošince, kar je izven poseljenih območij.

Aktivnosti povezane z rejo perutnine in odstranjevanjem odpadkov, ki pri tem nastajajo, so v določenih fazah reje vir neprijetnih vonjav. Delež posameznih virov k skupnim emisijam neprijetnih vonjav farme se spreminja in je odvisen od faktorjev, kot so starost živali, splošno vzdrževanje hlevov in kanalizacije, sestava perutninskega gnoja in tehnik ki se uporabljajo za rokovanje in morebitno skladiščenje perutninskega gnoja (na Farmi Starošince se skladiščenje ali začasno odlaganje gnoja ne izvaja).

V decembru 2016 so bile na primerljivi farmi izvedene meritve emisij vonjav na izpustih iz hleva za intenzivno rejo perutnine Kmetijski objekt Ramuta v Bučečovcih iz obstoječih 137.500 mest na 176.500 mest (Poročilo o tehnoloških meritvah po Pravilniku o prvih meritvah in obratovalnem monitoringu emisije snovi v zrak iz nepremičnih virov onesnaževanja, za kmetijski objekt Ramuta v Bučečovcih, št. poročila CEVO-458/2016, december 2016). Meritve so bile izvedene pri pogojih največjih emisij iz največjega hleva iz talne reje do 40.000 mest perutnine. Meritve na emisijskem viru so pokazale, da pri obstoječi obremenitvi perutnine emisije vonjav ne dosegajo niti 10 % dovoljene vrednosti v sosednji Avstriji. Zgornja meja za emisijo vonjav iz kateregakoli vira v Avstriji in Nemčiji pa znaša 500 oue/m³. Iz rezultatov je razvidno, da pogostost pojavljanja vonjav v koledarskem letu za najbližje objekte ne bo večja od 0,019% za obstoječe stanje 6 hlevov, kar je pod priporočljivo mejno vrednostjo nemške smernice 10% (15%).

Izvedba nameravanega posega bo prispevala k povečanju emisij v zrak in emisij vonjav v primerjavi z obstoječim stanjem. Emisije v zrak bodo v času gradnje dodatno povečane zaradi gradbenih in pripravljalnih del (izkopi, nasipanje površin, utrjevanje terena in druga intenzivna, gradbena predvsem pa zemeljska dela), odstranitve oz. rušitve obstoječih hlevov, izpušnih plinov gradbene mehanizacije na lokaciji gradbišča in gradbenega transporta za dovoz gradbenih materialov, vendar vplivi gradnje niso bistveni.

9.2.a Pričakovani vplivi v času obratovanja in pogoji

Emisije v zrak na Farmi Starošince predstavljajo emisije iz hlevov, odstranjevanje gnoja iz hlevov, ki se vrši po vsakem turnusu in se sproti odvaža v bioplinarno, motorni promet osebnih vozil in tovorni prevozi (za dostavo vhodnih surovin, odvoz gnoja, piščancev in odpadkov) z emisijami izpušnih plinov pri zaganjanju in obratovanju motornih vozil.

Skupne razpršene emisije celotnega prahu bodo znašale 689 g/h, kar ne presega mejne vrednosti masnega pretoka 1000 g/h po prilogi 5 Uredbe o emisiji snovi v zrak iz nepremičnih virov onesnaževanja (Uradni list RS št. 31/07, 70/08, 61/09 in 50/13). Upravljavec farme Starošince ni zavezanec za ocenjevanje kakovosti zunanjega zraka.

V času obratovanja se bodo posledično povečale emisije onesnaževal v zrak sorazmerno s povečanjem

števila mest za talno rejo brojlerjev (BTS reja). Zmogljivost se poveča iz 120.000 mest na 320.000 mest, to je za 200.000 mest (5 hlevov po 40.000).

Z modelnim izračunom je bila ocenjena dodatna obremenitev zunanjega zraka za emisije snovi v zrak kumulativno za celotno Farmo Starošince (6 obstoječih in 5 novih hlevov). Iz rezultatov izhaja, da bo dodatna obremenitev zunanjega zraka v največji točki 1,8 μg/m³ delcev PM10 in 0,4 μg/m³ delcev PM10 z upoštevanjem 35 preseganj na letni ravni. 3% dnevne mejne vrednost parametra PM10 (MV je 50 μg/m³) znaša 1,5 μg/m³. Dodatna obremenitev zunanjega zraka za parameter PM10 bo v območju stanovanjskih naselij manjša kot 3% mejne vrednosti. Najbolj obremenjene točke so SV od Farme Starošincev izven poseljenih območij.

S ciljem preprečevanja in zmanjšanja negativnih vplivov razpršenih emisij prašnih delcev na kakovost zunanjega zraka je treba tako upoštevati dodatni omilitveni ukrep, ki ga je upravni organ določil v točki III./2. izreka tega gradbenega dovoljenja in se nanaša na omejitev obratovanja gradbenih strojev in transportnih vozil v prostem teku.

Iz perutninskih hlevov se emitirajo amonijak, vonjave in prah. Na emisije iz hlevov imajo največji vpliv hlevska oprema in kanalizacija za odpadne vode, ogrevanje in notranja temperatura, količina in kvaliteta gnoja, vrsta nastilja, napajalnega sistema in število živali. Amonijak in metan nastajata pri metabolnih reakcijah v živalih in gnoju in se tvorita iz snovi, ki so prisotne v krmi.

Z modeliranjem so bili ocenjeni vplivi vonjav na okolico Farme Starošince. Za emisijo vonjav so bile privzete in uporabljene meritve, ki so bile izvedene v decembru 2016 v dveh največjih hlevih in sicer iz talne reje, hlev z zmogljivostjo 40.000 mest perutnine. 11 emisijskih virov predstavlja: 6 obstoječih hlevov vzreje brojlerjev in 5 novih objektov vzreje brojlerjev sistema BTS. Emisije vonjav so bile precenjene, saj ni bila upoštevana časovna dinamika obratovanja (upoštevano je bilo, da farma obratuje 365 dni letno, stalne emisije, vse ure v dnevu in vse dni v letu). Emisije vonjav iz talne reje iz primerljive farme so znašale 2,180 MOU/h. Imisijske mejne vrednosti vonjav pri najbližjih stanovanjskih objektih glede na nemške smernice so 1 OU/m³ (ena enota vonjav na kubični meter, kar je najmanjša vrednost, ki jo človek zazna z vonjem, po nemški smernici Festlegung und Beurteilung von Geruchsimmissionen (GIRL) 2008). Ista smernica pa postavlja mejno vrednost, ki opredeljuje, da je vpliv vonjav na okolje ocenjen kot pomembno moteč, če skupni vpliv vseh virov vonjav na obravnavanem območju presega vrednost, izraženo kot relativno pogostost vonja (% časa v koledarskem letu). Mejna vrednost za stanovanjsko okolje znaša 10 % za kmetijsko in mešano okolje pa 15%. Rezultati so pokazali, da pogostost pojavljanja vonjav v koledarskem letu za najbližje objekte ne bo večja od 0,034 za kumulativno stanje (obstoječih 6 in 5 novih hlevov), kar je pod priporočljivo mejno vrednostjo nemške smernice.

Z namenom zmanjšanja neprijetnih vonjav je upravni organ v točki III./2. izreka tega gradbenega dovoljenja določil ukrep, da investitor pri reji uporabi kvalitetno krmo, suhi nastilj, kapljični napajalni sistem ter po končani vzreji takoj odstrani gnoj.

Glede na pričakovane vrste in koncentracije onesnaževal, ki bodo emitirane v zrak, ni pričakovati poslabšanja kvalitete zraka na širšem območju. Vpliv posega na kakovost zraka na ožjem območju obravnavane lokacije v času obratovanja kumulativno za celotno Farmo Starošince (nov poseg z obstoječim stanjem), ob upoštevanju predvidenih načrtovanih zaščitnih ukrepov, se ocenjuje kot nebistven.

* 1. Varstvo pred hrupom

V skladu z Občinskim prostorskim načrtom Občine Kidričevo (Uradno glasilo slovenskih občin št. 38/2013 4/2013, 131. člen), se mesta ocenjevanja nahajajo v območju ureditve K – površine z objekti za kmetijsko dejavnost, SK – območja stanovanj in A – območja razpršene poselitve. Za površine K so predpisane mejne vrednosti za IV. stopnjo varstva pred hrupom, za objekte z varovanimi prostori znotraj tega območja pa se upoštevajo merila za III. stopnjo varstva pred hrupom skladno z določili Uredbe o mejnih vrednosti kazalcev hrupa v okolju (Uradni list RS, št. [43/18](http://www.uradni-list.si/1/objava.jsp?sop=2018-01-2127)). Za površine SK in A so predpisane mejne vrednosti za III. stopnjo varstva pred hrupom.

Oceno obstoječega stanja obremenitve okolja s hrupom se povzema po zadnjem Poročilu o obratovalnem monitoringu hrupa v okolju št. CEVO-418/2017 z dne 23. 10. 2017, IVD Maribor, iz katerega je razvidno, da mejne vrednosti kazalcev hrupa v okolju niso presežene na nobenem mestu ocenjevanja, prav tako niso presežene konične vrednosti. Za oceno obremenitve okolja s hrupom obstoječega stanja je bil narejen modelni izračun. Glavni vir hrupa na lokaciji nameravanega posega predstavljajo vgrajeni strešni in čelni aksialni ventilatorji. Ostali industrijski viri so še transportne naprave za dobavo hrane v objekte, strojnica diesel agregata in črpališče vode. Navedeni viri so manj izraziti, prostorsko zastrti ali pa obratujejo zelo kratek čas (diesel agregat), tako da je njihov vpliv na obremenitev okolja s hrupom zanemarljiv.

Obratovalni čas delovanja ventilacije je odvisen od zunanje temperature in notranjosti objekta ter velikosti brojlerjev. V poročilu je bilo upoštevano, da obratuje strešna ventilacija 24 ur/dan, 35 dni/turnus ter čelna ventilacija 18 dni/turnus. Transportne naprave za dostavo hrane uporabljajo t.i. krmilno linijo s spiralo. Režim delovanja je avtomatski glede na dejansko potrebo po krmi znotraj objekta. Diesel agregat služi za proizvodnjo električne energije ob izpadu električnega omrežja in obratuje le v izrednih razmerah. Za zagotovitev stalne pripravljenosti se agregat vklaplja okvirno enkrat mesečno po 15 minut v dnevnem času (v obstoječem stanju obratuje do 10 ur/leto). Diesel agregat je nameščen v zidan objekt. Hrup se v okolje širi skozi odprtine za prezračevanje objekta, odprtine za zajem/izpuh zraka v smeri SZ/J. Črpališče vode se nahaja v zidanem objektu. Hrup povzročajo črpalke za distribucijo vode, ki pa se vklapljajo občasno glede na potrebo vzdrževanja tlaka v omrežju. Zaradi nizkih emisij hrupa znotraj samega objekta (črpalke z občasnim vklopom) in zidane konstrukcije objekta, je vpliv na obremenitev okolja s hrupom praktično nezaznaven in zanemarljiv. Ogrevanje objektov je izvedeno s pomočjo plinskih trošil znotraj posameznega vzrejnega objekta, ki pa ne predstavljajo virov hrupa v objektu in v okolje.

V skladu z 11. členom Pravilnika o prvem ocenjevanju in obratovalnem monitoringu za vire hrupa ter o pogojih za njegovo izvajanje (Uradni list RS, št. 105/08) in 7. členom Uredbe o mejnih vrednostih kazalcev hrupa v okolju so bile v računski oceni zajete stavbe z varovanimi prostori, ki so najbližje predmetnemu viru ocenjevanja ter s tem najbolj izpostavljene virom hrupa. Izračun hrupa je izveden na imisijskih fasadnih točkah, na najbližjih stavbah z varovanimi prostori (na naslovih Starošince 1, 1a, 1b, 5, 5a in 7), za katera so predpisane mejne vrednosti za III. območje varstva pred hrupom in sicer na višini 2,0 in 4,8 m od tal (povprečna višina pritličja in 1. etaže). Na podlagi modelnega izračuna se ocenjuje, da obratovanje virov hrupa v obstoječem stanju na vzrejnih objektih Farme Starošince ne presega mejnih vrednosti kazalcev hrupa za območje s III. stopnjo varstva pred hrupom.

9.3.a Pričakovani vplivi v času obratovanja in pogoji

V času obratovanja bodo dodatni viri hrupa povzročali čelni aksialni ventilatorji, locirani na jugozahodnem delu pročelja novozgrajenih petih objektov in strešni ventilatorji. Zračne lopute na objektu se bodo odpirale avtomatsko glede na delovanje moči ventilatorjev ter s tem uravnavale potrebo po svežem zraku. Delovanje preostalih virov hrupa na območju obstoječega obrata ostane nespremenjeno. Na posamezni vzrejni objekt je predvidena vgradnja 9 aksialnih ventilatorjev s kapaciteto 46.700 m³/h in deklariranim zvočnim tlakom Lp,A = 64 dBA na razdalji 7 m oziroma zvočno močjo LwA = 89 dBA in 12 strešnih ventilatorjev z zvočno močjo LWA = 75 dBA. Pri rekuperatorju predstavlja glavni vir hrupa odvodni ventilator, kateri se nahaja na pročelju rekuperatorja. Dovodni ventilator je kanalske izvedbe ter je vgrajen med rekuperator in hlev, posledično ne povzroča hrupa v okolje. Za odvodni ventilator znaša zvočni tlak na oddaljenosti 2 m od naprave (izpuha) 80 dBA. Obratovalni čas rekuperatorjev bo za čas trajanja reje, 42 dni/ciklus, 24 ur/dan. Delovanje aksialnih ventilatorjev je ocenjeno, da obratujejo na 3 mesece na leto, čas obratovanja enakomerno porazdeljen tekom dneva, večera in noči. Delovanje strešnih ventilatorjev je ocenjeno na obratovanje 35 dni/ turnus oziroma 245 dni/leto ob upoštevanju 7 turnusov na leto. Ventilacija prve dni ne obratuje, ko so piščanci na novo vhlevljeni v objekt.

Dobava krme v vzrejene objekte bo izvedena na podoben način, kot je izvedeno v obstoječem stanju. Prav tako je bilo predpostavljeno delovanje transportnega traku v času reje 24h/dan, 294 dni na leto.

Zaradi nameravanega posega je predvideno povečanje števila prevozov dobave krme, briketirane slame, dovoz in odvoz piščancev ter odpadkov. Predvideva se povečanje transporta iz obstoječih 612 težkih tovornih vozil na 1.498 težkih tovornih vozil na letni ravni. Povečanje znaša 886 vozil na leto. Za potrebe novih vzrejnih objektov bo delež transporta živali potekal tudi v nočnem obdobju. Ocenjuje se, da bo teh tovornjakov 125 vozil na letni ravni oziroma 250 prevozov. Emisija hrupa cestnega prometa je odvisna od gostote in strukture vozil, hitrosti vožnje, režima vožnje, obrabne plasti in nagiba cestišča.

Izračun hrupa je izveden na imisijskih fasadnih točkah na najbližjih stavbah z varovanimi prostori (na naslovih Starošince 1, 1a, 1b, 5, 5a in 7), za katera so predpisane mejne vrednosti za III. območje varstva pred hrupom. Izračun je izveden na višini 2,0 in 4,8m od tal (povprečna višina pritličja in 1. etaže).

Na podlagi izračunanih vrednosti kazalcev hrupa v okolju z modelnim izračunom se ocenjuje, da mejne vrednosti kazalcev hrupa in koničnih vrednosti hrupa pred stavbami z varovanimi prostori v času obratovanja ne bodo presežene na nobenem mestu ocenjevanja za območje s III. stopnjo varstva pred hrupom (Starošince 1 Ldan=43,4 dBA, Lveč=44,1 dBA, Lnoč=44,8 dBA, Ldvn=53,1 dBA). Povečanje kazalcev hrupa glede na obstoječe stanje se pojavi le v dnevnem obdobju in znaša do 2,8 dBA v območju stanovanjskega objekta na naslovu Starošince 1. Ocenjena vrednost je še zmeraj 12,6 dBA pod mejno vrednostjo za dnevno obdobje. V večernem obdobju ni spremembe, v nočnem času pa so kazalci praktično primerljivi obstoječemu stanju, kar nakazuje, da obratovanje novih hlevov ne bo imelo vpliva na spremembo obremenitve okolja s hrupom.

Vpliv posega na obremenjenost okolja s hrupom v času obratovanja se ocenjuje kot nebistven. Upravni organ je v točki III./3. izreka tega gradbenega dovoljenja z namenom zmanjšanja emisij hrupa zaradi obratovanja strojev in naprav določil ukrep za namestitev le-teh v zaprte prostore. Prav tako je z ukrepom omejil manipulacijo na dvorišču farme na dnevni čas med 6. in 18 uro.

* 1. Spremljanje stanja dejavnikov

Ker bodo v času gradnje novih objektov in odstranitve starih objektov nastajali vplivi hrupa na okolje je in na podlagi 6. točke prvega ostavka 11. člena Uredbe o mejnih vrednostih kazalcev hrupa v okolju (Uradni list RS, št. [43/18](http://www.uradni-list.si/1/objava.jsp?sop=2018-01-2127)), je za obratovanje gradbišča, ki je vir hrupa, med drugim treba zagotoviti izvajanje lastnega ocenjevanja hrupa v skladu s predpisom, ki ureja prvo ocenjevanje in obratovalni monitoring za vire hrupa ter o pogojih za njegovo izvajanje z ocenjevanjem kazalcev hrupa L(dan), L(večer), L(noč), L(dvn) in oceno kazalcev hrupa L(eq), L(1) in L(99). Upravni organ je v točki IV. izreka tega gradbenega dovoljenja določil način spremljanja stanja okolja, ki ga natančneje določa Pravilnik o prvem ocenjevanju in obratovalnem monitoringu za vire hrupa ter o pogojih za njegovo izvajanje (Uradni list RS, št. [105/08](http://www.uradni-list.si/1/objava.jsp?sop=2008-01-4490)).

Upravni organ je v točki IV. izreka tega gradbenega dovoljenja določil, da mora investitor izvesti prvo ocenjevanje hrupa v okolju v skladu s 7. členom Pravilnika o prvem ocenjevanju in obratovalnem monitoringu za vire hrupa ter o pogojih za njegovo izvajanje v času poskusnega obratovanja, če pa to v postopku izdaje uporabnega dovoljenja ni določeno, pa po vzpostavitvi stabilnih obratovalnih razmer pod dejanskimi obratovalnimi pogoji, vendar ne pozneje kot 15 mesecev po zagonu. Obratovalni monitoring se določi v okviru prvega ocenjevanja. Po potrebi se določi obratovalni monitoring na vsake tri leta.

Upravni organ je v točki IV. izreka tega gradbenega dovoljenja določil, da mora investitor skladno z okoljevarstvenim dovoljenjem izračunati razpršene emisije glede na emisijske faktorje in izračune poslati v oceni o letni emisiji snovi v zrak. Oceno o letnih emisijah snovi v zrak je treba poslati Agenciji RS za okolje v elektronski obliki najpozneje do 31. marca tekočega leta za preteklo koledarsko leto kot to v 20. členu določa Pravilnik o prvih meritvah in obratovalnem monitoringu emisije snovi v zrak iz nepremičnih virov onesnaževanja ter o pogojih za njegovo izvajanje (Uradni list RS, št. [105/08](http://www.uradni-list.si/1/objava.jsp?sop=2008-01-4489)). Prvih meritev in obratovalnega monitoringa emisije snovi v zrak ni potrebno izvajati.

(6) Upravni organ je v skladu z določbami 55. člena GZ zagotovil javni vpogled v zahtevo za izdajo gradbenega dovoljenja in dokumentacijo, ki se nanaša na predmet izdaje gradbenega dovoljenja ter omogočil dajanje mnenj in pripomb v roku 30 dni od dneva javne objave na spletnih straneh e-uprave. Javno naznanilo št. 35105-104/2018/21 z dne 22. 8. 2019 je bilo objavljeno na spletnih straneh e-uprave od 23. 8. 2019 do 23. 9. 2019, celotna dokumentacija (javno naznanilo, zahteva za izdajo gradbenega dovoljenja, PGD, PVO in mnenja) pa na spletnih straneh MOP od 23. 8. 2019 dalje. Javno naznanilo v točki 6. vsebuje tudi poziv k priglasitvi udeležbe v postopek.

Upravni organ ugotavlja, da v času razgrnitve ni bilo podanih nobenih pripomb na dokumentacijo, prav tako v tem času ni nihče priglasil svoje udeležbe v postopek.

(7) Glede na zgoraj navedeno je bilo dejansko in pravno stanje predmetne zadeve popolno ugotovljeno, zato je bilo v skladu z določili GZ in ob upoštevanju določil Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13, 56/15, 102/15, 30/16, 61/17 – GZ in 21/18 – ZNOrg) in Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13) odločeno, kot je navedeno v izreku tega dovoljenja.

(8) V skladu s prvim odstavkom 48. člena GZ gradbeno dovoljenje preneha veljati, če investitor ne vloži popolne prijave začetka gradnje v petih letih od njegove pravnomočnosti.

(9) Investitor mora v skladu s predpisi s področja varstva okolja, pred pričetkom gradnje pridobiti pravnomočno okoljevarstveno dovoljenje oziroma odločbo o spremembi okoljevarstvenega dovoljenja za obstoječo napravo, ki lahko povzroči onesnaženje okolja večjega obsega - Farma Starošince št. 35407-131/2006-10 z dne 14. 3. 2008, ki je bilo spremenjeno z odločbama št. 35406-36/2012-2 z dne 28. 3. 2013 in št. 35406-13/2018-2 z dne 27. 3. 2018 (sprememba upravljavca naprave).

V skladu z določbami GZ mora investitor pred izvedbo gradnje imenovati nadzornika (62. člen GZ) in pred začetkom gradnje izvesti zakoličenje objekta v skladu s pogoji določenimi v tem dovoljenju in dokumentaciji za izvedbo gradnje (60. člen GZ).

V skladu s 4. členom GZ je treba za novogradnjo, rekonstrukcijo in spremembo namembnosti imeti pravnomočno gradbeno dovoljenje in začetek gradnje prijaviti v skladu s 63. členom GZ. Prijava se vloži na obrazcu, ki je določen s Pravilnikom o podrobnejši vsebini dokumentacije in obrazcih, povezanih z graditvijo objektov (Uradni list RS št. 36/18, v nadaljevanju Pravilnik o dokumentaciji in obrazcih). K prijavi začetka gradnje mora investitor priložiti dokumentacijo za izvedbo gradnje in ostale priloge kot določa 63. člen GZ.

V skladu z 68. členom GZ mora investitor po dokončanju gradnje pri Ministrstvu za okolje in prostor vložiti zahtevo za izdajo uporabnega dovoljenja. Zahteva se vloži na obrazcu, ki je določen s Pravilnikom o dokumentaciji in obrazcih.

(10) Upravna taksa, odmerjena s plačilnim nalogom št. 35105-104/2018/23 z dne 9. 9. 2019 je plačana.

**POUK O PRAVNEM SREDSTVU: Zoper to odločbo ni pritožbe, pač pa je dovoljen upravni spor z vložitvijo tožbe na Upravno sodišče Republike Slovenije v roku 30 dni od vročitve odločbe. Tožbo se vloži neposredno pri pristojnem sodišču ali pošlje po pošti.**

|  |  |
| --- | --- |
|  | Sandi RutarVodja Sektorja za dovoljenja |

Postopek vodile:

|  |  |
| --- | --- |
| Tanja Šebek Šušteršič, univ.dipl.inž.arh. |  |

|  |  |
| --- | --- |
| Varja Majcen Ljubič, univ.dipl.prav. |  |

|  |  |
| --- | --- |
| Nataša Brežnik, univ.dipl.inž.kmet.  |  |

Vročiti osebno (ZUP):

* Peršuh d.o.o., Župečja vas 1d, 2324 Lovrenc na Dravskem polju, Slovenija

Vročiti elektronsko:

* Peršuh d.o.o., Župečja vas 1d, 2324 Lovrenc na Dravskem polju, miha.persuh@gmail.com
* Projekta inženiring Ptuj d.o.o., Trstenjakova ulica 2, 2250 Ptuj, jasna.zavrski@projekta-ptuj.si
* Agencija RS za okolje, Vojkova 1b, Ljubljana, gp.arso@gov.si
* Direkcija RS za vode Sektor območja Drave, Krekova ulica 17, 2000 Maribor, gp.drsv-mb@gov.si
* Telekom Slovenije d. d. Dostopovna omrežja Operativa TKO vzhodna Slovenija, Titova cesta 38, 2000 Maribor, sprejemna.pisarna@telekom.si
* Inšpekcija za varno hrano veterinarstvo in varstvo rastlin Območna enota Ptuj, Miklošičeva ulica 5, 2250 Ptuj, ou-ptuj.uvhvvr@gov.si
* Komunala Slovenska Bistrica d. o. o., Ul. Pohorskega bataljona 12, 2310 Slovenska Bistrica, info@komunala-slb.si
* Občina Kidričevo, Kopališka ulica 14, 2325 Kidričevo, obcina@kidricevo.si
* Perutnina Ptuj d. d., Potrčeva cesta 10, 2250 Ptuj, info@perutnina.eu
* Elektro Maribor d. d. PE Ptuj OE Elektro Slovenska Bistrica, Kolodvorska ulica 21a, 2310 Slovenska Bistrica, info@elektro-maribor.si